Twee vas oor pille, ID's, Sassa-kaarte en kontant | Netwerk24
Twee vas oor pille, ID's, Sassa-kaarte en kontant
Deur Marelize Barnard 29 Maart 2018 18:25
Bondels geldnote, 129 bankkaarte van verskeie banke, ID's en Sassa-kaarte is in besit van twee verdagtes in Kaapstad gekry.
Die polisie het Woensdagaand op 'n wenk gereageer en twee verdagtes van onderskeidelik 52 en 32 jaar oud in Nyanga aangekeer.
Kapt. F.C. van Wyk, 'n Wes-Kaapse polisiewoordvoerder, sê daar is ook 4 032 Mandraxtablette in hul besit gekry.
Die 52-jarige verdagte sou Donderdag in die landdroshof in Philippi verskyn het, en die 32-jarige – by wie daar ook 'n onwettige vuurwapen en ammunisie gekry is – sal volgende week in die Athlone-landdroshof verskyn.
Lt.genl. Khombinkosi Jula, die Wes-Kaapse polisiehoof, het die polisiebeamptes geloof vir hul werk in die gebied en hy het ook die publiek bedank wat die polisie inlig in geval van verdagte situasies.